作者:李群玉
標題:登宜春醉宿景星寺寄鄭判官兼簡空上人
內容:曉發碧水陽，暝宿金山寺。松風灑寒雨，淅瀝醒餘醉。夜中香積飯，蔬粒俱精異。境寂滅塵愁，神高得詩思。皎皎滎陽子，芳春富才義。漲海豁心源，冰壺見門地。碧霄有鳩序，未展聯行翅。俱笑一尺繩，三年絆騏驥。摧藏擔簦客，鬱抑胸襟事。名業爾未從，臨風嘿舒志。一身渺雲嶺，中夜空涕泗。側枕對孤燈，衾寒不成寐。糧薪極桂玉，大道生榛刺。恥息惡木陰，難書劍歌意。揚鞭入莽蒼，山驛淩煙翠。越鳥日南飛，芳音願相次。